Diari Oficial de la Generalitat Valenciana


Sumari del DOGV 7591, del 12-08-2015 (2015/7090)

RESOLUCIÓ de 7 d'agost de 2015, de la consellera de Justícia, Administració Pública, Reformes Democràtiques i Llibertats Públiques, sobre delegació de l'exercici de determinades competències en matèria de fundacions en la Secretaria Autonòmica de Justícia, Administració Pública, Reformes Democràtiques i Llibertats Públiques.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7591

Data del DOGV
:   12-08-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7090


Data del document
:   07-08-2015

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 7 d'agost de 2015, de la consellera de Justícia, Administració Pública, Reformes Democràtiques i Llibertats Públiques, sobre delegació de l'exercici de determinades competències en matèria de fundacions en la Secretaria Autonòmica de Justícia, Administració Pública, Reformes Democràtiques i Llibertats Públiques. [2015/7090]  
El Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, assigna a la Conselleria de Justícia, Administració Pública, Reformes Democràtiques i Llibertats Públiques, en l'article 5, les competències, entre altres, en matèria de fundacions.  
Al seu torn, l'article 20 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat inclou, en el títol IV, l'estructura orgànica bàsica de la Conselleria de Justícia, Administració Pública, Reformes Democràtiques i Llibertats Públiques, en la qual s'inclouen la Secretaria Autonòmica de Justícia, Administració Pública, Reformes Democràtiques i Llibertats Públiques i la Direcció General de Justícia, que assumeixen les funcions, entre altres, en matèria de fundacions.  
  
D'altra banda, l'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, disposa que: «1. El Protectorat de les Fundacions de la Generalitat l'exerceix la conselleria competent en matèria de fundacions.  
  
2. La titularitat del Protectorat correspon al conseller o la consellera, sense perjudici de la possibilitat de la seua delegació o desconcentració.»  
Per tal de dotar de major agilitat la gestió d'aquests assumptes, la competència dels qual té assignada la consellera de Justícia, Administració Pública, Reformes Democràtiques i Llibertats Públiques, i d'acord amb el principi d'eficàcia que regeix l'actuació de les administracions públiques, es considera oportú delegar la Secretaria Autonòmica de Justícia, Administració Pública, Reformes Democràtiques i Llibertats Públiques per a determinades atribucions.  
Per això, de conformitat amb el que estableixen els articles 13 i 14 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em confereixen els articles 35 i 63.1 de la Llei 5/1983, de 30 de desembre, del Consell, resolc:  
  
Primer. Facultats delegades en la Secretaria Autonòmica de Justícia, Administració Pública, Reformes Democràtiques i Llibertats Públiques  
1. Es delega la persona titular de la Secretaria Autonòmica de Justícia, Administració Pública, Reformes Democràtiques i Llibertats Públiques per a l'exercici de les competències que corresponen al Protectorat de Fundacions de la Generalitat, en virtut de l'article 29 de la Llei 8/1998, de 9 de desembre, de Fundacions de la Comunitat Valenciana, a excepció de les relatives a l'exercici d'accions judicials, quan aquestes siguen procedents, en relació amb els articles 18 i 25 de l'esmentat text legal, i en particular les següents:  
- Vetlar pel compliment adequat de les activitats que realitzen els promotors, així com garantir l'efectiva afectació dels béns i drets recaptats a fins d'interés general.  
- Assessorar els patrons de les fundacions en procés d'inscripció per a aconseguir aquesta i vetlar per l'adequació i suficiència de la dotació; promoure que les fundacions ja constituïdes en escriptura pública s'inscriguen en el Registre de Fundacions de la Comunitat Valenciana, i en els termes que preveu l'article 13.2 de la Llei 50/2002, de 26 de desembre, de Fundacions, designar nous patrons de les fundacions en període de constitució, quan els patrons inicialment designats no hagueren promogut la seua inscripció registral.  
  
- Acordar i executar les mesures provisionals legalment establides en relació amb el Patronat, i vetlar pel compliment de les obligacions que incumbeixen els patrons.  
- Vetlar pel compliment efectiu dels fins fundacionals d'acord amb la voluntat del fundador i tenint en compte la consecució de l'interés general.  
- Vetlar per la integritat, suficiència i rendibilitat del patrimoni fundacional i verificar si els recursos econòmics de la Fundació han sigut aplicats als fins fundacionals.  
- Garantir la legalitat de les modificacions d'estatuts, fusions i extincions de les fundacions, i controlar el procés de liquidació.  
  
- Assessorar les fundacions ja inscrites sobre el seu règim jurídic i econòmic, així com sobre les qüestions que es referisquen a les activitats exercides per aquelles en el compliment dels seus fins, i prestar-los, amb aquesta finalitat, el suport necessari; donar publicitat a l'existència i activitats de les fundacions.  
- Quantes altres funcions s'establesquen en les lleis.  
2. No obstant el que estableix l'apartat anterior, si concorre en la persona titular de la Secretaria Autonòmica de Justícia, Administració Pública, Reformes Democràtiques i Llibertats Públiques motiu d'abstenció, l'exercici de les mencionades competències s'entendrà delegat en la persona titular de l'òrgan superior o de nivell directiu que es determine mitjançant una resolució d'aquesta conselleria.  
  
Segon. Facultats d'avocació i revocació  
La delegació de l'exercici de competències que es disposa en la present resolució no serà obstacle perquè, la consellera de Justícia, Administració Pública, Reformes Democràtiques i Llibertats Públiques, puga avocar el coneixement i la resolució de tots els assumptes que considere oportuns i, així mateix, podrà revocar la delegació en qualsevol moment, de conformitat amb el que estableixen l'article 63.5 de l'esmentada Llei 5/1983, de 30 de desembre, del Consell, i l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Tercer. Fi de la via administrativa  
Les resolucions que es dicten en virtut de la delegació conferida per aquesta resolució esgotaran la via administrativa, de conformitat amb el que estableix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quart. Constància de la delegació en la resolució adoptada  
Les resolucions administratives que siguen adoptades per delegació indicaran expressament aquesta circumstància i es consideraran dictades per l'òrgan delegatori, segons estableixen l'article 63.6 de l'esmentada Llei 5/1983, de 30 de desembre, i l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Cinqué. Derogació de la delegació anterior  
Queda sense efecte la Resolució de 19 d'abril de 2013, de la Conselleria de Governació i Justícia, sobre delegació de competències en la Secretaria Autonòmica de Justícia (DOCV 7012, 26.04.2013).  
  
Sisé. Efectes d'aquesta resolució  
La present resolució de delegació produirà efectes a partir de l'endemà de la seua publicació en el Diari Oficial de la Comunitat Valenciana.  
  
  
València, 7 d'agost de 2015.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.